Klublede leer ander met vertroue toespreek | Netwerk24
Klublede leer ander met vertroue toespreek
Die Bloemfontein Toastmasters-klub gaan van krag tot krag. Hannatjie Penning, Toastmasters se komiteelid vir openbare betrekkinge, sê lede leer om met gemak voor 'n gehoor te praat, in 'n ondersteunende omgewing.
"Jy sluit nie aan by Toastmasters omdat jy goed kan praat nie, maar sodat jy kan leer om beter en met gemak te praat."
Lede wat hulle aansluit, kry 'n hand­leiding en toesprake om aan te bied.
"Elke spreker het ná die toespraak iemand wat hom of haar evalueer. Dit is opbouende kommentaar wat jou wys op jou sterk punte en wat jy kan verbeter.
"Daar is ook 'n afdeling waarin lede onvoorbereide toesprake doen. Daar is boonop 'n leierskapsafdeling waarin jy 'n sertifikaat van Toastmasters-internasionaal kan verwerf as jy die projekte voltooi."
Penning sê so 'n sertifikaat is 'n aanwins op lede se curriculum vitae, want dit word hoog aangeskryf in die sakewêreld.
Toastmasters vergader elke tweede en vierde Woensdag van die maand by A Little Guesthouse by Van Blerklaan 15 in Groenvlei. Die volgende vergadering is Woensdag (29/01) om 17:15 vir 17:30.